
LEGE

cu privire la asociațiile de dezvoltare intercomunitară


Parlamentul adoptă prezenta lege organică.

Capitolul I
DISPOZIŢII GENERALE

Articolul 1. Scopul legii și obiectul de reglementare

(1) Scopul prezentei legi este crearea cadrului normativ privind constituirea și funcționarea asociațiilor de dezvoltare intercomunitară.

(2) Prezenta lege reglementează modul de constituire, activitatea, funcționarea, reorganizarea și lichidarea asociațiilor de dezvoltare intercomunitară.

(3) Prevederile Legii nr. 220/2007 privind înregistrarea de stat a persoanelor juridice și a întreprinzătorilor individuali se aplică asociațiilor de dezvoltare intercomunitară în măsura în care acestea nu contravin prezentei legi. 

(4) Asociațiile de dezvoltare intercomunitară nu cad sub incidența Legii nr. 86/2020 cu privire la organizațiile necomerciale.

Articolul 2. Noțiuni generale

În sensul prezentei legi, următoarele noțiuni semnifică:

asociație de dezvoltare intercomunitară (în continuare – asociație) – asociație nonprofit, apolitică, cu statut de persoană juridică, înființată, în condițiile legii, de două sau mai multe unități administrativ-teritoriale în vederea realizării în comun a proiectelor de dezvoltare de interes local sau regional ori în vederea furnizării/prestării în comun a serviciilor publice;

mandat special – împuterniciri acordate de către consiliul local al unității administrativ-teritoriale membre a asociației sau de către Adunarea Populară a Găgăuziei fie reprezentantului consiliului respectiv/Adunării Populare a Găgăuziei în organele de conducere ale asociației, fie asociației pentru una sau mai multe activități juridice determinate;  

[bookmark: _Hlk125533657]proiecte de dezvoltare de interes local sau regional – proiecte implementate de către autoritățile administrației publice locale în domeniile de competență ale acestora, în vederea realizării sarcinilor ce le revin în sfera socială, economică, culturală și de mediu, cu scopul asigurării dezvoltării durabile și al sporirii calității vieții în unitățile administrativ-teritoriale.

Articolul 3. Statutul juridic al asociației

(1) Asociația este constituită benevol și are statut de persoană juridică. 

(2) Autoritățile administrației publice locale ale unităților administrativ-teritoriale membre ale asociației își păstrează autonomia locală în condițiile legii.

(3) [bookmark: _Hlk125113115][bookmark: _Hlk125535219] Denumirea deplină a asociației va include sintagma „Asociația de Dezvoltare Intercomunitară” și denumirea propriu-zisă a asociației. 

(4) Asociația dispune de sediu. Sediul asociației este considerat sediul înscris în Registrul de stat al persoanelor juridice. Asociația poate avea și alte adrese pentru corespondență.

Articolul 4. Proprietatea asociației

(1) Asociația poate avea în proprietate orice bunuri, cu excepția celor interzise de lege. Proprietatea asociației este utilizată exclusiv în vederea realizării scopurilor statutare.

(2) Proprietatea asociației se formează din orice surse neinterzise de lege, inclusiv din:
a) cotizații de membru, stabilite prin hotărârea adunării generale;
b) granturi și donații;
c) fonduri publice; 
d) mijloace financiare obținute în urma desemnării procentuale.

(3) Unitățile administrativ-teritoriale nu pot transmite asociației în proprietate sistemele publice de gospodărie comunală, părțile componente ale sistemelor respective sau alte bunuri care fac parte din domeniul public al unității administrativ-teritoriale.

(4) [bookmark: _Hlk123222201]Sistemele publice de gospodărie comunală și/sau obiectele aferente serviciilor publice, realizate în comun prin programe de investiții noi implementate prin intermediul asociației de către unitățile administrativ-teritoriale membre, devin proprietate publică a acestora și se înregistrează în registrele corespunzătoare, conform prevederilor Legii nr. 523/1999 cu privire la proprietatea publică a unităților administrativ-teritoriale, potrivit următoarelor reguli:
a) bunurile și obiectele de infrastructură tehnico-edilitară situate exclusiv pe teritoriul unei unități administrativ-teritoriale pe care o deservesc aparțin domeniului public al acesteia;
b) bunurile și obiectele de infrastructură tehnico-edilitară situate pe teritoriul mai multor unități administrativ-teritoriale și/sau care deservesc mai multe unități administrativ-teritoriale sunt proprietate comună a acestora, dacă membrii asociației nu au stabilit o altă modalitate de repartizare a drepturilor asupra proprietății între unitățile administrativ-teritoriale. 

(5) Modalitatea de aplicare a regulilor prevăzute la alin. (4) se stabilește în statutul asociației.

(6) [bookmark: _Hlk125119331]Asociația poartă răspundere pentru obligațiile sale cu toate bunurile ce îi aparțin cu drept de proprietate.

Capitolul II
CONSTITUIREA ASOCIAȚIEI 

Articolul 5. Fondatorii și/sau membrii asociației

(1) Fondatori și/sau membri ai asociației pot fi unitățile administrativ-teritoriale de orice nivel. 

(2) Fondatorii și/sau membrii asociației sunt egali în drepturi, indiferent de nivelul de administrație publică locală pe care îl reprezintă sau de momentul aderării.

(3) Decizia privind participarea la constituirea asociației sau aderarea la aceasta se adoptă de către consiliul local al unității administrativ-teritoriale respective, în condițiile stabilite de Legea nr. 436/2006 privind administrația publică locală.

(4) Decizia privind participarea la constituirea asociației sau aderarea unității teritoriale autonome Găgăuzia la aceasta se adoptă de către Adunarea Populară a Găgăuziei, în limitele competențelor.



Articolul 6. Adunarea de constituire

În cadrul adunării de constituire a asociației, reprezentanții unităților administrativ-teritoriale fondatoare:
a) semnează acordul de constituire și statutul asociației;
b) aleg membrii consiliului asociației și membrii comisiei de cenzori; 
c) desemnează persoana responsabilă de transmiterea/depunerea/expedierea documentelor necesare pentru înregistrarea de stat a asociației. 

Articolul 7. Actele de constituire 

(1) Actele de constituire ale asociației sunt acordul de constituire și statutul acesteia. Acordul-cadru de constituire și statutul-cadru ale asociației de dezvoltare intercomunitară se aprobă de către Guvern.

(2) Acordul de constituire al asociației trebuie să cuprindă următoarele:
a) denumirea deplină și, după caz, cea prescurtată a asociației, precum și adresa juridică a acesteia;
b) scopul și obiectivele asociației;
c) perioada de activitate;
d) lista membrilor fondatori;
e) condițiile, modalitatea și cuantumul contribuției fiecărui membru la constituirea patrimoniului asociației;
f)  modalitatea de finanțare a asociației, inclusiv modul de stabilire și cuantumul cotizației fiecărui membru;
g) modul și termenele de constituire și de înregistrare a asociației;
h) [bookmark: _Hlk125553287]modalitatea și criteriile de determinare a dreptului de proprietate asupra sistemelor publice de gospodărie comunală și/sau obiectelor aferente serviciilor publice, realizate în comun prin programe de investiții noi implementate prin intermediul asociației;
i) succesiunea în drepturi a membrilor asociației.

(3) Statutul asociației trebuie să cuprindă următoarele:
a) denumirea deplină și, după caz, cea prescurtată a asociației;
b) forma juridică de organizare;
c) adresa juridică;
d) denumirile unităților administrativ-teritoriale membre;
e) scopul și obiectivele asociației;
f) organele de conducere și de control, modul de numire și revocare, competența, procedura de convocare și durata mandatului acestora;
g) condițiile și procedura de aderare la asociație, temeiurile și procedura de încetare a calității de membru al asociației;
h) drepturile, obligațiile și responsabilitățile membrilor;
i) sancțiunile aplicabile membrilor care au încălcat prevederile statutului sau ale regulamentelor interne;
j) procedura de stabilire a cotizației de membru;
k) procedura de adoptare și modificare a statutului;
l) modalitatea prin care asociația asigură transparența activității;
m) condițiile și procedura de reorganizare și de lichidare a asociației;
n) procedura și termenele de convocare a adunării generale;
o) sursele, modul de formare și de utilizare a proprietății și a altor bunuri ale asociației.
Statutul poate conține și alte prevederi ce nu contravin legislației în vigoare.

(4) Acordul de constituire și statutul asociației sunt semnate de către reprezentanții tuturor membrilor fondatori, indicați în deciziile respective ale autorităților deliberative ale unităților administrativ-teritoriale în cauză. Procesul-verbal al adunării de constituire este semnat de către președintele și secretarul adunării de constituire, aleși în cadrul ședinței respective, prin vot deschis, cu votul majorității reprezentanților fondatorilor prezenți la ședința adunării de constituire.

(5) Procesul-verbal al adunării de constituire trebuie să conțină următoarele:
a) data și locul desfășurării adunării de constituire;
b) ordinea de zi;
c) lista participanților;
d) deciziile aprobate;
e) persoana responsabilă de transmiterea/depunerea/expedierea documentelor necesare pentru înregistrarea de stat a asociației. 

Articolul 8. Înregistrarea asociației 

(1) Asociația este înregistrată de către Agenția Servicii Publice în conformitate cu prevederile prezentei legi și ale Legii nr. 220/2007 privind înregistrarea de stat a persoanelor juridice și a întreprinzătorilor individuali, ultima fiind aplicată doar în măsura în care nu contravine prezentei legi. 

(2) La înregistrarea asociației sunt prezentate următoarele acte:
a) cererea de înregistrare, conform modelului aprobat de organul înregistrării de stat, semnată de către persoana responsabilă prin procesul-verbal al adunării de constituire;
b) procesul-verbal al ședinței adunării de constituire; 
c) actele de constituire; 
d) documentul care atestă stabilirea sediului;
e) confirmarea disponibilității, distinctivității și a corectitudinii lingvistice a denumirii asociației.

(3) În termen de 15 zile de la data depunerii actelor prevăzute la alin. (1), Agenția Servicii Publice:
a) emite decizia de înregistrare a asociației;
b) emite decizia privind refuzul înregistrării asociației în cazul în care actele respective nu corespund prevederilor prezentei legi.

(4) Decizia privind refuzul înregistrării asociației poate fi atacată în instanța de judecată conform prevederilor Codului administrativ.

Articolul 9. Drepturile și obligațiile membrilor asociației 

(1) Membrii asociației au următoarele drepturi:
a) să beneficieze de informații, consultări, serviciile prestate de asociație;
b) să propună candidați pentru organele de conducere ale asociației;
c) să participe la alegerea organelor de conducere ale asociației;
d) să propună subiecte de discuție pentru agenda adunării generale;
e) să solicite și să obțină informații cu privire la activitatea asociației, inclusiv cu privire la modalitatea de administrare a resurselor financiare;
f) să renunțe la calitatea de membru al asociației, în conformitate cu prevederile prezentei legi.

(2) Membrii asociației au următoarele obligații:
a) să respecte prevederile statutului și ale regulamentelor interne;
b) să achite în termen cotizațiile anuale și să-și onoreze alte obligații financiare, în conformitate cu actele de constituire;
c) să participe și să se implice în activitatea asociației;
d) să participe, prin reprezentanții lor, la ședințele adunării generale a asociației.

Articolul 10. Aderarea noilor membri

(1) Asociația poate accepta noi membri în temeiul cererii de aderare a unității administrativ-teritoriale, aprobată de către adunarea generală a asociației. 

(2) Pentru a participa la procedura de vot privind acceptarea noilor membri, reprezentanții unităților administrativ-teritoriale membre, în cadrul adunării generale a asociației, trebuie să dispună de mandat special, acordat, prealabil, de consiliul local respectiv.

(3) Noii membri ai asociației sunt incluși în actele de constituire, modificările acestora urmând să fie înregistrate în modul stabilit de Legea nr. 220/2007 privind înregistrarea de stat a persoanelor juridice și a întreprinzătorilor individuali. 

Articolul 11. Încetarea calității de membru 

(1) Calitatea de membru al asociației încetează în cazul retragerii sau excluderii din asociație, conform prevederilor prezentului articol.

(2) Membrul asociației se poate retrage din asociație în baza deciziei consiliului local al unității administrativ-teritoriale respective, notificând în acest sens consiliul asociației și ceilalți membri ai asociației. Retragerea devine efectivă din momentul înregistrării modificărilor actelor de constituire ale asociației la Agenția Servicii Publice și achitării tuturor plăților prevăzute la alin. (5).
 
(3) Membrul este exclus din asociație, la propunerea consiliului asociației, prin hotărârea adunării generale, în cazul:
a) refuzului de a achita cotizația de membru și alte obligații financiare, stabilite conform statutului;
b) refuzului de a încheia contractul de delegare a gestiunii serviciului de gospodărie comunală cu operatorul desemnat pentru prestarea serviciului respectiv la nivelul asociației sau în cazul rezilierii acestuia, dacă asociația nu are și alte scopuri și obiective de activitate care ar justifica menținerea calității de membru al asociației.

(4) Hotărârea adunării generale privind excluderea unui membru din asociație poate fi contestată în conformitate cu prevederile legislației în vigoare.

(5)  Membrul asociației care se retrage sau este exclus din asociație achită: 
a) sumele necesare rambursării împrumuturilor contractate pentru finanțarea dezvoltării infrastructurii aferente serviciului unității administrativ-teritoriale respective, de care a beneficiat în perioada în care a fost membru al asociației, precum și cheltuielile aferente împrumuturilor menționate;
b) sumele corespunzătoare investițiilor de care a beneficiat din programele realizate de asociație în perioada în care a fost membru al acesteia, altele decât cele prevăzute la lit. a); 
c) sumele prevăzute ca despăgubiri în contractul de delegare a gestiunii serviciului de gospodărie comunală, după caz.

[bookmark: _heading=h.gjdgxs]Articolul 12. Reorganizarea și lichidarea asociației

(1) Asociația se reorganizează și se lichidează în temeiurile stabilite de prezenta lege și de Codul civil.

(2) Asociația nu poate fi reorganizată prin dezmembrare (divizare sau separare).

Capitolul III
ORGANELE DE CONDUCERE ȘI DE CONTROL

Articolul 13. Organele de conducere și de control

(1) Organele de conducere ale asociației sunt:
a) adunarea generală;
b) consiliul asociației;
c) comisia de cenzori;
d) directorul.

(2) Structura, drepturile și obligațiile organelor de conducere și de control ale asociației sunt stabilite de prezenta lege și de statutul acesteia.

Articolul 14. Adunarea generală și competențele sale

(1) Adunarea generală este organul suprem de conducere al asociației, format din reprezentanții tuturor unităților administrativ-teritoriale membre desemnați prin deciziile consiliilor locale ale acestora.

(2) Fiecare membru al asociației depune toată diligența necesară pentru a-și asigura reprezentarea permanentă în cadrul adunării generale a asociației.

(3) De competența exclusivă a adunării generale țin:
a) aprobarea strategiei de dezvoltare a asociației și definirea direcțiilor prioritare de activitate ale acesteia;
b) modificarea statutului;
c) aprobarea hotărârii privind aderarea noilor membri, precum și retragerea sau excluderea acestora din asociație;
d) alegerea și revocarea membrilor consiliului asociației și ai comisiei de cenzori;
e) stabilirea cuantumului cotizației de membru;
f) aprobarea situațiilor financiare anuale, a rapoartelor de activitate, a rapoartelor cu privire la venituri și cheltuieli, a rapoartelor anuale ale consiliului asociației, ale comisiei de cenzori și ale directorului;
g) aprobarea bugetului, planului de activitate și planului financiar anual;
h) aprobarea vânzării, gajării sau ipotecării bunurilor aflate în proprietatea asociației, precum și aprobarea achiziționării bunurilor și a serviciilor a căror valoare de piață constituie peste 25% din valoarea activelor nete ale asociației, conform ultimei situații financiare, sau depășește 400000 de lei;
i) aprobarea contractării de împrumuturi, credite sau a altor angajamente financiare de către asociație ori stabilirea unor limite pentru acestea, în funcție de interesele asociației;
j) adoptarea organigramei și regulamentelor interne ale asociației;
k) adoptarea deciziei de reorganizare și de lichidare a asociației;
l) soluționarea oricărei alte probleme pentru care statutul cere aprobarea adunării generale.

(4) Cvorumul și modalitatea de adoptare a hotărârilor de către adunarea generală se stabilesc prin statutul asociației.

(5) Fiecare membru al asociației dispune de un singur vot în cadrul adunării generale.

(6) Competența adunării generale de adoptare a hotărârilor, atribuită prin prezenta lege sau prin statutul asociației, nu poate fi delegată unui alt organ al asociației.

Articolul 15. Convocarea adunării generale a asociației

(1) Adunarea generală a asociației se convoacă în ședință ordinară cel puțin o dată pe an, în baza deciziei consiliului asociației, conform statutului.

(2) [bookmark: _Hlk125707710]Adunarea generală extraordinară a asociației se convoacă de către consiliul asociației:
a) la inițiativa consiliului respectiv;
b) la solicitarea comisiei de cenzori;
c) la solicitarea unui grup de membri ai asociației, constituit din cel puțin 1/3 din numărul total de membri. În cazul asociațiilor constituite din două unități administrativ-teritoriale, adunarea generală extraordinară se convoacă la solicitarea oricărui membru.

(3) În cazul în care consiliul asociației nu convoacă adunarea generală extraordinară conform alin. (2), aceasta se convoacă de către comisia de cenzori sau de către directorul asociației.

(4) Directorul asociației, cu cel puțin 15 zile înainte de data desfășurării adunării generale extraordinare, anunță cu privire la aceasta, în formă scrisă, fiecare membru al asociației și/sau publică avizul respectiv, în conformitate cu statutul și cu regulile interne de comunicare.

Articolul 16. Atribuțiile consiliului asociației

Consiliul asociației are următoarele atribuții:
a) asigură implementarea hotărârilor adoptate de adunarea generală, executarea bugetului și a planului de activitate; 
b) monitorizează performanțele asociației;
c) aprobă încheierea contractelor în conformitate cu bugetul și planul de activitate;
d) convoacă adunarea generală;
e) selectează și numește directorul asociației;
f) elaborează proiectul de buget, planul de activitate, raportul anual, regulamentele interne, alte acte și le prezintă pentru aprobare adunării generale;
g) asigură respectarea procedurilor în activitatea asociației, conform statutului asociației;
h) asigură respectarea cerințelor legislației privind managementul financiar;
i) decide asupra semnării de către director a contractelor a căror valoare este egală sau depășește mărimea stabilită în statutul asociației, în cazul în care atribuția respectivă nu aparține adunării generale conform art. 14 alin. (3) lit. h) și i);
j) exercită și alte atribuții ce pot fi stabilite de adunarea generală sau stipulate în statutul asociației.

Articolul 17. Componența consiliului asociației

(1) Componența numerică a consiliului asociației, durata mandatului de membru, retragerea unui membru și posibilitatea substituirii acestuia cu altul pe durata mandatului neexercitat se stabilesc în statutul asociației.

(2) Consiliul asociației este ales de către adunarea generală pentru un mandat de cel mult 3 ani.

(3) Membrul consiliului asociației acționează în interesele asociației și declară toate conflictele de interese apărute în exercitarea atribuțiilor sale. Conflictul de interese declarat se soluționează în conformitate cu regulamentul cu privire la procedurile interne de declarare a conflictelor de interese, adoptat de adunarea generală.

(4) Consiliul asociației își alege secretarul din rândul membrilor acestuia.

(5) Consiliul asociației alege, prin vot deschis și cu votul majorității membrilor prezenți, pentru durata unei ședințe, președintele care o prezidează și semnează deciziile aprobate.  

Articolul 18. Convocarea consiliului asociației

(1) Consiliul asociației se convoacă la necesitate, dar nu mai rar de o dată la două luni.

(2) Consiliul asociației se convoacă la solicitarea a cel puțin 1/3 dintre membrii acestuia sau la solicitarea directorului asociației.

(3) Ședințele consiliului asociației se consideră deliberative în cazul prezenței la acestea a cel puțin 1/2 dintre membrii consiliului asociației plus unul.

(4) Deciziile consiliului asociației se adoptă prin consens, iar dacă nu se ajunge la un consens – cu votul majorității simple a membrilor prezenți.

(5) La ședințele consiliului asociației, de regulă, participă, fără drept de vot, și directorul asociației.

(6) La ședințele consiliului asociației se întocmește un proces-verbal, care se păstrează în conformitate cu statutul asociației și cu regulamentele interne ale acesteia.

Articolul 19. Comisia de cenzori

(1) Comisia de cenzori supraveghează activitatea financiar-economică a asociației.

(2) Comisia de cenzori este formată dintr-un număr impar de membri, nu mai mic de 3, aleși de adunarea generală pe un termen de cel mult 3 ani. Durata mandatului și componența numerică a comisiei se stabilesc în statutul asociației.

(3) Membri ai comisiei de cenzori nu pot fi:
a) directorul asociației și membrii consiliului asociației;
b) soțul/soția, rudele și afinii directorului asociației și ai membrilor consiliului asociației până la gradul al IV-lea inclusiv;
c) persoana cu antecedente penale nestinse.

(4) Atribuțiile comisiei de cenzori se stabilesc prin regulamentul aprobat de adunarea generală.

(5) Asociația asigură efectuarea auditului anual al situațiilor financiare.

(6) La solicitarea comisiei de cenzori, consiliul asociației și directorul asociației prezintă documentele privind activitatea financiar-economică a asociației.

(7) Comisia de cenzori poartă răspundere față de adunarea generală pentru controlul managementului financiar-economic al asociației și pentru elaborarea și prezentarea raportului anual cu privire la subiectul respectiv.

Articolul 20. Prevederi comune cu privire la 
                       persoanele cu funcții eligibile

(1) Membrii consiliului asociației și ai comisiei de cenzori sunt persoane cu funcții eligibile, fără a fi angajate de asociație și fără a fi remunerate.

(2) Persoanele menționate la alin. (1) au dreptul, în modul stabilit de statutul asociației sau de alte acte interne și în funcție de resursele financiare disponibile în bugetul asociației, la rambursarea cheltuielilor suportate în cadrul exercitării propriilor atribuții.

(3) Mandatul membrului consiliului asociației și al membrului comisiei de cenzori încetează în cazul:
a) renunțării la mandat, în formă scrisă;
b) revocării prin hotărârea adunării generale;
c) decesului;
d) pierderii unității administrativ-teritoriale pe care o reprezintă a calității de membru.

(4) Reprezentantul unității administrativ-teritoriale membre a asociației poate fi revocat la solicitarea acesteia. În acest caz, unitatea administrativ-teritorială respectivă trebuie să prezinte decizia consiliului local privind revocarea reprezentantului și numirea altei persoane în calitate de reprezentant al său în cadrul asociației.

(5) Membrii consiliului asociației și ai comisiei de cenzori se revocă prin hotărârea adunării generale în cazul:
a) constatării conflictului de interese nedeclarat;
b) absenței nemotivate de la trei ședințe planificate consecutive.

(6) În cazul în care o persoană cu funcție eligibilă din cadrul asociației este revocată de adunarea generală, la aceeași ședință a adunării este aleasă o nouă persoană pentru funcția respectivă. 

Articolul 21. Directorul și personalul asociației

(1) Directorul și contabilul-șef ai asociației se numesc în funcție, pe bază de concurs, de către consiliul asociației, după aprobarea adunării generale.

(2) Concursul de suplinire a funcțiilor vacante de director și contabil-șef este unul public, asigurându-se accesul la informația privind organizarea și desfășurarea acestuia. Modul de organizare și desfășurare a concursului și criteriile de selectare a candidaților se stabilesc prin regulamentul intern adoptat de către adunarea generală a asociației în baza regulamentului tip aprobat de Guvern.

(3) Funcția de director poate fi ocupată de o persoană fizică care îndeplinește cumulativ următoarele condiții:
a) este cetățean al Republicii Moldova;
b) deține diplomă de studii superioare de licență sau echivalentul acesteia;
c) are experiență în administrarea unei persoane juridice și/sau în coordonarea proiectelor de dezvoltare;
d) nu are antecedente penale;
e) nu este supusă unei măsuri de ocrotire judiciare.

(4) Funcția de contabil-șef poate fi ocupată de o persoană fizică care îndeplinește cumulativ următoarele condiții:
a) este cetățean al Republicii Moldova;
b) deține diplomă de studii superioare de profil economico-financiar;
c) are experiență de lucru de cel puțin 3 ani în domeniul financiar.

(5) Directorul reprezintă asociația în relațiile cu persoanele terțe în conformitate cu statutul.

(6) Directorul prezintă raportul de activitate în fața consiliului asociației și, de regulă, participă la ședințele acestuia.

(7) Directorul și personalul sunt angajați în cadrul asociației în conformitate cu legislația muncii.

(8) Pentru încălcarea prezentei legi persoanele responsabile poartă răspundere, după caz, disciplinară sau contravențională, iar în cazul în care faptele săvârșite întrunesc elementele unei infracțiuni – penală.

Capitolul IV
MANAGEMENTUL FINANCIAR INTERN

Articolul 22. Sursele de finanțare ale asociației

(1) Drept surse de finanțare ale asociației pot servi:
a) cotizațiile anuale de membru;
b) donațiile și/sau granturile;
c) dobânzile la mijloacele financiare depuse de asociație în conturi bancare;
d) mijloacele bănești obținute de asociație pentru serviciile prestate; 
e) mijloacele financiare obținute în urma desemnării procentuale;
f) alte surse neinterzise de lege.

(2) Fondurile asociației sunt administrate de către consiliul asociației.

Articolul 23. Cotizația anuală de membru

(1) Asociația percepe o cotizație anuală de membru pentru acoperirea costurilor fixe și a altor cheltuieli ce țin de activitatea acesteia, achitată de către membrii asociației la data sau înainte de data stabilită în statut ori în regulamentul intern.

(2) Suma cotizației anuale se stabilește de către adunarea generală în modul prevăzut de statutul asociației.

(3) Suma cotizației poate fi modificată la solicitarea argumentată a directorului asociației, dar nu mai des de o dată pe an.

Capitolul V
DISPOZIŢII FINALE 

Articolul 24. Dispoziții finale

(1) Prezenta lege intră în vigoare la expirarea a 3 luni de la data publicării în Monitorul Oficial al Republicii Moldova.

(2) Guvernul, în termen de 3 luni de la data intrării în vigoare a prezentei legi, va aduce actele sale normative în concordanță cu aceasta.

